Sådan har vi regnet

Detektor har brugt samme regnemetode, som Statens Serum Institut brugte i en rapport fra den 7. april.

Her tog instituttet andelen af bloddonorer i Region Hovedstaden med antistoffer d. 1.-3. april og sammenlignede med antallet af bekræftede smittetilfælde seks dage tidligere - uden nærmere forklaring.

Det gav et mørketal på ca. 70.

De nyeste tal betyder, at mørketallet med samme regnemetode falder til mellem 12 og 29. Det skyldes, at flere siden da er testet positiv for covid-19, mens andelen med antistoffer ikke er steget tilsvarende.